Doodsdreigemente vir ‘transitoheld’ ná videoLeo en Lloyd is wyd geloof vir die kalmte waarmee hulle opgetree het. (Foto: Facebook) Leo Prinsloo, die koelkopheld wat opslae gemaak het toe hy ŉ bende transitorowers in Pretoria met sy bestuursvernuf gefnuik het, het verskeie doodsdreigemente ontvang. ŉ Video van Prinsloo en sy kollega, Lloyd Mtombeni, wat aangeval word terwyl hulle ŉ besending selfone in ŉ ander voertuig begelei het, is die afgelope ruk wyd versprei. Deon Coetzee, besturende direkteur van Fortis Pro Active Defence Solutions, sê hulle neem die dreigemente uiters ernstig op en Prinsloo en sy gesin word in hierdie stadium beveilig. “Dit is ongelukkig so; daar is doodsdreigemente op sy lewe. Ons beskou dit as ernstig weens inligting oor wie vermoedelik agter die misdaad sit,” sê Prinsloo. Prinsloo en Mtombeni is nie in die aanval beseer nie. Prinsloo, ŉ voormalige lid van die polisie se taakmag, is ŉ opleidingsinstrukteur wat onder Fortis se vaandel werk. Die maatskappy bied onder meer opleiding aan, van teenstroperyopleiding in Afrika tot opleiding vir veiligheidsmaatskappye, gewone burgers en boere. Hulle verskaf ook spesialistoerusting, doen risiko-ontledings vir kliënte en is nou betrokke by plaasbeveiliging. Prinsloo en Mtombeni het op die betrokke dag ŉ voertuig met ŉ vrag selfone begelei toe die rowers op die N4 in Pretoria toegeslaan het. In die video kan gesien word hoe Prinsloo ontwykende bestuurtegnieke begin toepas. Terwyl hy die rowers – in verskeie voertuie – probeer uitoorlê, vra Prinsloo vir Mtombeni om hul kollegas, Robbie en Josh, te bel. Die twee was in dieselfde omgewing en was ook besig om ŉ voertuig te begelei. Ten spyte van die erns van die situasie het mense vandeesweek geskerts en gesê wanneer die helde Leo en Lloyd in die pekel is, vra hulle hulp by Robbie en Josh. In die bykomende video kan gesien word dat Mtombeni met die selfoon besig is, maar uiteindelik nie ŉ oproep maak nie. Coetzee sê soos die noodlot dit wou hê was daar in daardie stadium geen selfoonsein nie en kon Mtombeni nie ŉ oproep maak nie. Om hulp op die radio uit Johannesburg te ontbied, sou waarskynlik hopeloos te laat gewees het – selfs al is ŉ helikopter ontplooi. Coetzee sê mense het heelwat vrae gehad oor waarom die twee nie ŉ venster oopgemaak het om op die rowers te skiet nie. Hy verduidelik dat ŉ geseëlde voertuig in so ŉ situasie die veiligste plek is. Sodra ŉ venster of deur egter oopgemaak word, word dié veilige seël gebreek en is dit makliker vir die aanvallers om by die wagte uit te kom. In nog ŉ video van die voorval wat sedertdien uitgelek het, kan nou ook gesien word hoe ŉ wit dubbelkajuitbakkie verby Prinsloo en Mtombeni se voertuig jaag. ŉ Ent verder staan die bakkie wat die selfone vervoer langs die pad nadat die rowers dit tot stilstand gedwing het. Prinsloo bars links tussen die bakkie se oop deur en ŉ veiligheidsreling verby terwyl die vermeende rowers uit die pad duik. Coetzee sê Prinsloo het op die voertuig afgepyl in ŉ poging om die vrag te beskerm – suksesvol ook. Die rowers vlug eindelik met leë hande en Prinsloo en Mtombeni hou ŉ ent verder, hul bakkie vol gate geskiet, op ŉ veilige plek stil. Coetzee sê dit was die afgelope paar dae verstommend om te sien hoe min mense bewus is van die gereeldheid waarmee transitorowers toeslaan. “Hierdie rowers is ongelooflik gevaarlik en ongelooflik goed verbind.” Hy sê ook gewone mense wat op só ŉ misdaadsituasie afkom, moet liefs so ver as moontlik uit die pad probeer bly. “Daardie rowers is absoluut gefokus op hulle teiken. Hulle skiet skote, nie alles tref die teiken nie, maar dit gaan steeds êrens heen. Hierdie is nie jou geveg nie, bly veilig.” The last bit was clipped in the previous video. pic.twitter.com/b6btQ8HgcM — eNCA_BarryBateman (@eNCA_BBateman) May 5, 2021